钦定古今图书集成/历象汇编/庶征典/第133卷 > 《管窥辑要》 > 金
## 钦定古今图书集成/历象汇编/庶征典/第133卷 > 《管窥辑要》 > 金

### 卫绍王大安二年河清

按《金史卫绍王本纪》，“大安二年四月，徐、邳州河清五
百馀里，以告宗庙社稷。”　按《五行志》：“大安元年，徐、沛
界黄河清五百馀里，凡二年。以其事诏中外。临洮人
杨珪上书曰：‘河性本浊，而今反清，是水失其性也。正
犹天动地静，使当动者静，当静者动，则如之何？其为
灾异也明矣。且《传》曰：‘黄河清，圣人生’。假使圣人生，恐
不在今日’。”又曰：“黄河清，诸侯为天子，正当戒惧，以销
灾变，而复夸示四方，臣所未喻。”宰相以为妖言，议诛
之，虑绝言路，即诏大兴府锁还本管。

### 至宁元年海水不潮

按《金史卫绍王本纪》不载　按《五行志》，至宁元年八
月“癸巳，卫绍王遇弑。是日海水不潮，宝坻盐司惧其
亏库，致祷无应。九月丙午，宣宗即位，乃潮。”

### 宣宗贞祐二年河清

按《金史宣宗本纪》不载。　按《五行志》：“贞祐二年冬，黄
河自陕州界至卫州八柳树清十馀日，纤鳞皆见。”